Ketztinga Pfingstritt

Da Pfingstritt z Ketzting oda Ketzinga Pfingstlritt (Kötztinger Pfingstritt) zejd za de gresstn Reidaprozessiona vo Eiropa. De Bittprozession geht af a Glebnis ausm Joar 1412 zruck. Seit dem ziagn Joar fia Joar am Pfingsmonda eppa 900 Reida in Trochtn vom Boarischn Woid, af aussaputztn Ressan, vo Ketzting duachs Zellatoi af Stoabihi.

 Ursprung 

Stoabihi is am Ofang vom 15. Joarhundat in de Pforrei Ketzting eigliadat worn. Dea Weg wor fia de domolige Zeit weit und gfeale. Deshoib hod da Pforra vo de Buama in da Gmoa Schutz ogfordat. Spada is da Ritt ois Eainnarung an de Zeit Joar fia Joar wiedahoit worn.

 De Reidaprozession 

De Reida wead vom Kreiztrega ogfiaht. Danoch keman de Laternentrega, de Fanfarnblesa un da Geistliche Offiziator mit Mesna und Ministrantn. Hinta eam reidn da Pfingstbraitigam mit dena Brautfiahran. Drauf foign da Pfingstlbraitigam vom Vorjoar mit seine Brautfiahra un de Vatretung vo da Burschnschaft. Dann keman de ibrign Reida. De Bittprozession mocht afn Weg viamoi Hoit (via Evanglien-Stationa) und da Offiziator vakindd s Evangelium und segnet mit da Monstranz de Flurn.

In da Woifoartskira St. Nikolaus z Stoabihi is nacha da Reidagottesdienst. Uma zwejfe gehts dann wieda zruck af Ketzting. In da Stod gibts an Festakt un an eicharistischn Segn. Nacha wean de Tugendkranzaln ibareicht, des wo a Auszeichung fia langjaarige Pfingstlreida is. Zan Schluss vo de religiesn Zeremonien gibts a "Te Deum" (Gottlob).

 Pfingstlkranzal 

Dees Tugendkranzal, aa Pfingstlkranzal gnennt, is a Filigranorbat aus Goid- un Suibadroht. Wearend am Ritt trogts da Geistliche Offiziator an da Monstranz. Am End vom Pfingstlritt wead s Tugendkranzal am Stodplotz am Pfingstlbraitigam ibareicht. Dees is da gresste Stoiz vo an jedn Ketztinga.

 Pfingstlhozat 

Da Pfingstlbraitigam deaf si noch seina Eanennung sejm a Pfingstlbraut un zwoa Brautfiahra auswejn. Wen da Pfinglsritt firti is, wean de Ketztinga Burschn in seim Ejtanhaus bewiadt. Am spodan Nachmitdog wead de Pfingslbraut zan Burschn un Brautzug duach de Stod oghoit. Am Obmd wead in da Wiatschaft de symbolische Pfingsthozat gfeiat.

In da Gschicht vom Pfingstritt is oba scho efta vorkema, dass dees nua a Vorspui za oana echtn Hozat wor. So wias aa in da Novelln vom Miachael Schmitt, vulgo Woidschmidt, "Die Pfingstelbraut" beschriebm is.

 Im Netz 
 Maximilian Schmidt (da "Woidschmidt"): Die Pfingstelbraut. Novelle (1885)
 Da Ketztinga Pfingstritt
 Da Pfingstritt im 19. Joarhundat

Kategorie:Prozession
Kategorie:Kirchenjahr
Kategorie:Landkreis Cham
Kategorie:Bairische Kultur